钦定古今图书集成/明伦汇编/官常典/第005卷 > 春秋四传 > 僖公八年盟洮
## 钦定古今图书集成/明伦汇编/官常典/第005卷 > 春秋四传 > 僖公八年盟洮

《春秋》“八年春，王正月，公会王人、齐侯、宋公、卫侯、许男、
曹伯、陈世子款盟于洮。”

《公羊传》：“王人者何？微者也。曷为序乎诸侯之上？先王
命也。”

《穀梁传》：“王人之先诸侯，何也？贵王命也。朝服虽敝必
加于上，弁冕虽旧必加于首；周室虽衰必先诸侯，兵
车之会也。”

《胡传》：“‘王人，下士也。”内臣之微者，莫微于下士，外臣之
贵者，莫贵于方伯公侯。今以下士之微，序乎方伯公
侯之上，外轻内重，不亦偏乎？《春秋》之法，内臣以私事
出朝者，直书曰“来’，以私好出聘者，不称其使，以私情
出讣者，止录其名，不以其贵，故尊之也。以王命行者，
虽下士之微，序乎方伯公侯之上，不以其贱，故轻之”
也。然则班列之高下，不在乎内外，特系乎王命尔。圣
人之情见矣，尊君之义明矣。